SA vra Strafhof vir meer tydOmar al-Basjir, president van Soedan Die regering het die Strafhof van ŉ “ernstige oortreding” beskuldig omdat Suid-Afrika nie voor Al-Basjir se besoek toegelaat is om regsargumente voor te lê oor waarom hy toegelaat moes word om die beraad van die Afrika-unie in Johannesburg by te woon nie. Die Strafhof het die Suid-Afrikaanse regering tot Maandag gegee om te antwoord, maar Maite Nkoana-Mashabane, minister van internasionale betrekkinge en samewerking, het gesê die regering het die hof genader vir meer tyd om te antwoord. “Dit is gedoen in die lig van die komplekse en teenstrydige regsbeginsels wat betrokke is, in sowel die internasionale en Suid-Afrikaanse reg, en die feit dat die Suid-Afrikaanse howe steeds besig is met die saak,” het sy in ’n verklaring gesê. Volgens Nkoana-Mashabane sal die regering ook die sekretariaat, die politieke liggaam wat die Strafhof beheer, nader om die reëls en prosedures rakende konsultasie tussen die Strafhof en sy lidstate te bespreek. Al-Basjir het in Junie vanjaar vir ŉ opskudding gesorg toe hy Suid-Afrika besoek het om die Afrika-unie se beraad by te woon. Die Pretoriase hooggeregshof het toe gelas hy moet in hegtenis geneem word, net voordat hulle gehoor het hy het reeds die land verlaat. Al-Basjir word beskuldig van oorlogsmisdade, misdade teen die mensdom en volksmoord in Soedan se westelike Darfoer-gebied. Twee lasbriewe vir sy inhegtenisneming is in 2009 en 2010 uitgereik. As lid van die Internasionale Strafhof is Suid-Afrika verplig om Al-Basjir aan die hof uit te lewer. Klik hier vir alle vorige berigte oor die saak op Maroela Media.